Seinast vit møttu EB/Streymi í Sørvági gjørdi talan um ein undirhaldandi, og ikki sørt dramatiskan dyst. Felagsliðið legði seg á odda tíðliga í dystinum við brotssparki, og beinanvegin í seinna hálvleiki øktu teir til 2-0. Hendan støðan helt sær líka til 86 minuttir vóru farnir, og hóttandi tap var í hondum. Men so dømdi íslendski dómarin enn einaferð brotsspark, og hesaferð til okkum. Ken sveik ikki álitið tá hann varð settur at skjóta, og so var 1-2. Tveir minuttir eftir fingu vit útjavnandi málið, og hesaferð var tað Søren sum var seinastur á bóltinum, og 2-2. Í yvirtíðini fekk Ken reyða kortið, og venjarin Trúgvi Mortensen varð eisini rikin av síðulinjuni, men dysturin endaði 2-2. Hinir báðir dystirnir, sum í fjør vóru spældir ímóti EB/Streymi, vóru í Streymnesi. Tann fyrra vunnu vit 2-0, og tann seinna taptu vit 3-0. EB/Streymur hevur fingið eina góða byrjan uppá árið, við einum 3-2 sigri á B36, og hava eisini-eins og vit-spælt ein javnleik móti AB á Argjum. Vit mugu reisa okkum aftur eftir tapið móti suðringum, og vónandi fáa vit ein góðan dyst á Dungasandi, har vit standa eftir við trimum stigum, tá dómarin bríkslar av. Síggjast á Dungasandi, mánadagin, 2. Páskadag kl. 15: 00